Kar by Chapmanspiek af ná voorval by tolhekWaar die kar gerol het. Foto: Facebook via Shane’s Towing CC. Die man wat Maandagoggend met sy motor van ŉ afgrond by Chapmanspiek af gery het, het glo eers deur ŉ tolhek gejaag. Shane Meyer, eienaar van Shane’s Towing, het aan Maroela Media gesê volgens tolhekbeamptes het die bestuurder van die motor na bewering deur ŉ oop tolhek gejaag nadat ŉ ander motoris betaal het. “Die beamptes het hom agternagesit. Die man het glo stilgehou, maar toe weer weggejaag en oor die afgrond gery,” het Meyer gesê. Hy meen die motor kan nie herwin word nie. Die Nasionale Seereddingsinstituut (NSRI) het intussen gesê sy personeel en die nooddienste is ontbied nadat beamptes nie dadelik die ligging van die voertuig kon bepaal nie, sodat ŉ seereddingsvaartuig uitgestuur kon word. “Die voertuig is sowat 50 m van die kuslyn gevind, maar niemand was daarin nie.” Die bestuurder (32) is na verdere ondersoek opgespoor. “Ons vermoed hy is uit die motor geslinger toe dit teen die afgrond af gerol het.” Die man was by sy bewussyn, maar het kopbeserings en snye aan sy lyf opgedoen. ‘n Helikopter is ontbied om die man na die pad te neem, vanwaar hy met ŉ ambulans na ŉ nabygeleë hospitaal vervoer is vir verdere behandeling. Die polisie ondersoek die voorval.